b'\n_START_ARTICLE_\nDanionella dracula\n_START_SECTION_\nOpis\n_START_PARAGRAPH_\nZnanstveno ime je vrsta dobila po zna\xc4\x8dilnih zobeh, ki so podobni vampirjevim in jih imajo samci te vrste. Znanstveniki so ugotovili, da jih samci uporabljajo pri bojih za samice z drugimi samci._NEWLINE_Ribo so doslej odkrili le v potoku Sha Du Zup med Mogaungom in Tanaijem v severnem Mjanmaru. Odrasli primerki te vrste dose\xc5\xbeejo v dol\xc5\xbeino le okoli 17\xc2\xa0mm. Vrsta ima podolgovato brezbarvno telo z veliko glavo in velikimi o\xc4\x8dmi. Lusk nimajo, na prvi pogled pa je riba podobna larvi. Trenutno \xc5\xa1e ni znano s \xc4\x8dim se vrsta prehranjuje, v ujetni\xc5\xa1tvu pa jo hranijo z li\xc4\x8dinkami kozic in ostalo ribjo hrano._NEWLINE_Nenavadno pri tej vrsti je, da so njeni pripadniki izgubili prave zobe pred okoli 50 milijoni let, za\xc5\xa1iljene podo\xc4\x8dnike pa naj bi razvili pred okoli 30 milijoni let. Ihtiolog Dr. Ralf Britz, ki je ribo poimenoval po literarnem liku Brama Stokerja, Grofu Drakuli, je izjavil, da je Danionella dracula\xc2\xa0\xc2\xbbeden najbolj nenavadnih vreten\xc4\x8darjev, odkritih v zadnjih nekaj desetletjih\xc2\xab.'